DA Den Europæiske Unions Tidende CE 78/410

(2004/C 78 E/0431)

SKRIFTLIG FORESPØRGSEL E-2601/03

af Roberta Angelilli (UEN) til Kommissionen

(20. august 2003)

Om: Restaurering af Rietis historiske bykerne

Der findes en række bygningsværker af stor historisk og kunstnerisk værdi i byen Rieti, der er en af de vigtigste byer i provinsen Lazio. Kommunen ønsker at bevare disse kulturværdier gennem iværksættelse af en by- og restaureringsplan.

Det er hensigten både at højne byens bygningsmæssige kvaliteter og at få den til at fungere bedre og mere effektivt ved hjælp af en række foranstaltninger, herunder vedligeholdelse af gaderne, bedre gadebelysning, omlægning af vejene i den historiske bykerne, restaurering af middelaldermuren, opsætning af nye skilte på middelalderborgens bygninger osv.

Forvaltningen er derfor nødt til at tilvejebringe meget store finansielle ressourcer til denne plan for bevarelse af bymæssige og kunstneriske kulturværdier og er nødt til at benytte sig af alle de muligheder, den har kendskab til, herunder navnlig støtte fra Den Europæiske Union.

Der ydes EU-støtte til denne type foranstaltninger gennem Urban-programmet, og Urban II er netop afsluttet. Kan Kommissionen oplyse:

1. om der er planer om at vedtage et Urban III i 2004 eller de efterfølgende år eller om at åbne for indkaldelse af projekter igen?

2. om der findes andre finansieringsprogrammer, som byen Rieti kan benytte til de ovenfor beskrevne formål?

Svar afgivet på Kommissionens vegne af Michel Barnier

(16. oktober 2003)

For fællesskabsinitiativprogrammet URBAN II’s vedkommende er udvælgelsen af de støttede byer i Italien foreslået af det italienske ministerium for infrastrukturer og transport i henhold til en procedure, der er offentliggjort i den italienske statstidende nr.168 af 20. juli 2000. Der er ikke planlagt yderligere støtte til nye byer fra nu af og frem til udgangen af 2006.

Med hensyn til andre finansieringskilder er byen Rieti delvis støtteberettiget i henhold til mål 2, jf. Kommissionens beslutning af 27. juli 2000 (1).

I henhold til foranstaltning III.2 i enhedsprogrammeringsdokumentet for Regione Lazio, som regulerer regionaludviklingsfondens interventioner på dette område, kan der ydes støtte til foranstaltninger til fordel for områder, navnlig historiske bycentre, der har turistisk, kulturel og miljømæssig værdi.

Det er imidlertid op til den ansvarlige forvaltningsmyndighed for enhedsprogrammeringsdokumentet (i dette tilfælde Regione Lazio’s økonomi- og finansafdeling) at undersøge, om der er aktioner, og i givet fald hvilke, der eventuelt kan komme i betragtning til støtte fra Fællesskabet.

Som supplement til mulighederne for støtte fra strukturfondene på det nævnte grundlag kan Kommissionen støtte initiativer på det kulturelle område i henhold til udvælgelseskriterierne i programmet »Kultur 2000«, som er det eneste finansierings- og programmeringsinstrument for kultursamarbejdet inden for EU.

Fra dette program kan der ydes støtte til projekter, der produceres og finansieres af mindst tre aktører i fællesskab fra mindst tre lande, der deltager i programmet. Det ærede medlem kan finde yderligere oplysninger på netstedet: (http://europa.eu.int/comm/culture/c2000).

(1) 2000/530/EF: Kommissionens beslutning af 27. juli 2000 om opstilling af listen over de områder i Italien, der er støtteberettigede under strukturfondsmål 2 for perioden 2000 til 2006 (meddelt under nummer K (2000) 2327) (Kun den italienske udgave er autentisk), EFT L 223 af 4.9.2000.